钦定古今图书集成/方舆汇编/职方典/第1423卷 > 平乐府星野考 府志
## 钦定古今图书集成/方舆汇编/职方典/第1423卷 > 平乐府星野考 府志

府总

平乐府，《禹贡》荆州之域。其星当鹑尾、翼、轸分野。风气多热少寒，草树秋杪而不凋，花卉冬初而见艳。地界五岭之间，峰峦回合，山林水石之气，时溢为雾，四望昏蔽，咫尺莫辨，是名曰“岚。” 深山叠嶂为盛，城郭为轻，行旅劳役之人易染，贵人静女，率多无恙。又地气虽恒燠，天气无常，不问四时晴霁便热，或有风雨，俄顷“便寒，将护稍失，百病横生。” 此又在水土气候之外。但能慎起居，禁嗜欲，啬精气，养空虚，虽以昭州为中原可矣。惟冨川气候近衡岳，与府大殊。“四时多风，其声烈甚，隆冬有雪，草木凋。” 其馀七属，不甚相远。